text: Kæmpe bøde til Kolding-virksomhed: Kørte affald ulovligt ud af landet
  06 december 2017 kl. 14.26
  Virksomhed fra Koldingområdet er idømt bøde på 394.000 kroner for at sende affald ud af landet uden de rette godkendelser.
  I dag ved Retten i Kolding blev en virksomhed idømt en bøde for i fem tilfælde at have sendt affald ud af landet efter en forkert procedure, skriver Sydøstjyllands Politi i en pressemeddelelse.
  Pernille Moesborg, specialanklager, Sydøstjyllands Politi: "Når man skal sende affald over landegrænser, skal man anmelde det. Det vil sige, at man skal have godkendelser fra både afsender- og modtagerlandets myndigheder og endda også fra de lande, affaldet skal transporteres igennem. "
  De fem lastbiler med affald blev standset og kontrolleret af Tungvognscenter Syd i samarbejde med Miljøstyrelsen, den 24. september 2014, den 20. april 2015 og de sidste tre blev standset den 21. april 2015.
  Specialanklager ved Sydøstjyllands Politi, Pernille Moesborg forklarer:
  - Når man skal sende affald over landegrænser, skal man anmelde det. Det vil sige, at man skal have godkendelser fra både afsender- og modtagerlandets myndigheder og endda også fra de lande, affaldet skal transporteres igennem. Der skal også stilles økonomisk sikkerhed. Men det kan også ske på en forenklet måde, hvis affaldet er rent og kun består af én slags affald. Så kan det sendes på en måde, hvor der blot skal medfølge noget dokumentation.
  De fem transporter var sendt på den forenklede måde, men Miljøstyrelsens medarbejdere vurderede, at transporterne skulle have været anmeldt.
  Retten lagde ved sin afgørelse vægt på den vurdering Miljøstyrelsen havde lavet og på de billeder, der var taget af affaldet.
  - Det er en meget høj bøde virksomheden har fået, men den er fastsat efter praksis i denne type sager. Retten lagde ved straffastsættelsen vægt på, at virksomheden er en professionel aktør og ved at anvende den forenklede metode, har selskabet opnået både en økonomisk og en tidsmæssig gevinst, siger Pernille Moesborg.
  Det er uvist, hvordan virksomheden forholder sig til dommen.
  